Viimeksi kun testissämme oli NZXT:n kotelo, oli kyse Roguesta, joka oli erityisesti pelaajille tähdätty micro-ATX-kotelo tehokkaalla ilmankierrolla. Nyt sama valmistaja on tuonut markkinoille Tempest-mallin, jota he mainostavat uutena ilmavirran kuninkaana. Toisin kuin Rogue, kyseessä on tällä kertaa perinteisempi miditorni, johon mahtuu myös normaalia isommat E-ATX-emolevyt.
Kotelo saapui testiin kovia kokeneessa retail-paketissa, jonka pintaan on painettu suuria kuvia ja tärkeimmät tekniset tiedot. Päällimmäisenä mainospuheissa tuntuu olevan erityisen hyvä ilmankierto, joka myös speksien valossa tuntuisi olevan kunnossa. Ainakin toistaiseksi Tempestiä saa vaan mustana, sinisillä ledeillä varustettuna mallina, mutta nähtäväksi jää, tuleeko samasta kotelosta Roguen tapaan myös punaisilla tuulettimilla varustettu versio.
Mitat (L x K x S) 211.5 X 521.5 X 562 mm
Jäähdytys Edessä, 2 X 120 mm (sininen led)
Takana, 1 X 120 mm
Kyljessä, 1 X 120mm (sininen led)
Katossa, 2 X 140mm
Asemapaikat 9 asemapaikkaa
3 näkyvää 5.25" ( Max 6x 5.25" )
1 3.5" näkyvä
8 sisäistä 3.5"
Ruuviton design
Korttipaikat 7
Emolevytuki E-ATX, ATX, MICRO-ATX
Heti laatikosta purettaessa vasemman kyljen suuri ikkuna kerää huomion. Myös ikkunaan on kiinnitettynä yksi sininen ledituuletin. Kaikenkaikkiaan kotelossa on jopa neljä 120 mm tuuletinta, joiden sijaintiin ja malliin tutustumme tuonnempana. Kotelon etulevyn lisäksi myös kattoon on haettu lisää muotoilua muovisesta levystä, johon myös niin kutsutut etulevyliittimet on sijoitettu. Liittimien sijoittelusta päätellen kotelo on tarkoitettu sijoitettavaksi lattialle.